Urmareste Modifică dimensiunea fontului: Play

Bucureşti, 6 iun /Agerpres/ - Preşedintele PSD Liviu Dragnea a declarat luni seara că Nicuşor Dan a încălcat legea îndemnând oamenii să-l voteze când se terminase campania electorală şi că este curios dacă vreun procuror se autosesizează.



"Voi mi-aţi spus (candidaţii PSD la primăriile din Bucureşti - n.r.) că domnul Nicuşor Dan sâmbătă sau duminică s-a filmat pe Facebook, a făcut un îndemn să-l voteze, când deja se terminase campania electorală. Asta înseamnă că a încălcat legea. Merg pe raţionamentul de la procesul meu, unde PSD nici măcar nu a candidat. Deci domnul Nicuşor Dan a încălcat legea, asta înseamnă că voturile obţinute de USB, inclusiv de dumnealui, reprezintă foloase necuvenite nepatrimoniale. Sunt foarte curios dacă vreun procuror se autosesizează pentru că a fost mare tapaj şi multe comentarii pe procesul meu că am îndemnat lumea să vină la vot şi din cauza asta au fost foloase necuvenite. Acest om care vorbeşte de anticorupţie, care vorbeşte de cinste şi de corectitudine şi de respectarea legii a încălcat flagrant legea, adică infracţiune. Sunt curios să vedem dacă cineva îi dă peste bot, penal vreau să spun", a spus Dragnea la România TV.



El a adăugat că Nicuşor Dan are probleme cu clasa politică deşi şi el face politică.



"Văd că acest domn are o problemă cu clasa politică, dar are o formaţiune politică. Eu astfel de discursuri le văd de mulţi ani de zile din partea multor ipocriţi şi mincinoşi. Dacă spune acest domn că românii s-au săturat de clasa politică, atunci cum am câştigat noi aceste alegeri? Cum o să avem un număr impresionant de primari? Adică românii din Bucureşti şi din ţară au fost orbi, adică nu i-au văzut foarte bine, au fost transparenţi? Milioane de români s-au cam săturat de tipul ăsta de discurs ipocrit şi care pe mine începe să mă enerveze foarte tare. Dacă acest domn şi toţi colegii lui pot arăta că în această ţară au pus vreo cărămidă undeva, au construit ceva, au făcut bine vreunui român, să prezinte. Ei îşi permit să arunce cu noroi, adică ai tupeul să spui că nu eşti om politic când tu faci politică", a menţionat Dragnea. AGERPRES/(A - autor: Dana Piciu, editor: Karina Olteanu)